               ЕВРОПЕЙСКА КОМИСИЯ
            Брюксел, 17.8.2021
            COM(2021) 478 final
            2021/0271(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Съюза на 15-ото заседание на Общото събрание на Междуправителствената организация за международни железопътни превози (OTIF)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на 15-ото заседание на Общото събрание на Междуправителствената организация за международни железопътни превози (OTIF) във връзка с предвиденото приемане на регламент относно избора и условията на работа на Генералния секретар, както и на други решения относно: изменението на Процедурния правилник на Общото събрание, предложението за дългосрочна стратегия за OTIF, мониторинга и оценката на правните инструменти и дейността на Експертната група по единно законодателство за железниците под егидата на Икономическата комисия за Европа на Организацията на обединените нации (ИКЕ на ООН).

               2.Контекст на предложението

               2.1.Конвенция за международни железопътни превози (COTIF)

               COTIF урежда работата на OTIF, нейните цели, правомощия, отношения с държавите членки и дейностите ѝ като цяло. 51 държави са страни по COTIF, включително 25 държави — членки на ЕС (всички с изключение на Кипър и Малта). От 1 юли 2011 г. и Европейският съюз е договаряща страна по COTIF. COTIF се състои от основната конвенция и седем притурки, които представляват неразделна част от нея и с които се установява единно законодателство за железниците, т.е. технически изисквания за работа и образци на договори за превоз на пътници и товари (притурка A: Договор за международен железопътен превоз на пътници — CIV; притурка B: Договор за международен железопътен превоз на товари — CIM; притурка C: Международен железопътен превоз на опасни товари — RID; притурка D: Договор за използване на подвижен състав в международно железопътно движение — CUV; притурка E: Договор за използване на инфраструктурата в международно железопътно движение — CUI; притурка F: Утвърждаване на технически норми и приемане на единни технически предписания, приложими за железопътните средства, предназначени да бъдат използвани в международно движение — APTU; притурка G: Техническо приемане на железопътни средства, използвани в международно движение — ATMF).

               2.2.Споразумение между Европейския съюз и Междуправителствената организация за международни железопътни превози (OTIF)

               На 16 юни 2011 г. Съветът прие Решение 2013/103/ЕС на Съвета за подписване и сключване на Споразумение между Европейския съюз и Междуправителствената организация за международни железопътни превози за присъединяване на Европейския съюз към Конвенцията за международни железопътни превози (COTIF) от 9 май 1980 г., изменена с Протокола от Вилнюс от 3 юни 1999 г. Споразумението влезе в сила на 1 юли 2011 г. Решение 2013/103/EС на Съвета съдържа Декларация на Съюза относно упражняването на компетентността (приложение I) и вътрешни договорености между Съвета, държавите членки и Комисията относно работните процедури в OTIF (приложение III).

               2.3.Общото събрание на OTIF

               Общото събрание е върховният орган на OTIF за вземане на решения. На всеки три години то провежда редовно заседание. Може да свиква и извънредни заседания. Общото събрание взема решения по предложения за изменения на Конвенцията. В зависимост от случая приетите изменения трябва да бъдат одобрени от две трети или от половината от договарящите страни. Последното редовно заседание на Общото събрание се състоя през септември 2018 г.

               Съюзът и/или неговите държави членки участват в този процес съобразно своята съответна компетентност, Процедурния правилник на Общото събрание и разпоредбите на Споразумението за присъединяване на Съюза към COTIF.

               Налице е кворум на Общото събрание, когато мнозинството (или две трети) от договарящите страни в рамките на OTIF, имащи право на глас, са представени по време на гласуването.

               2.4.Предвиденият акт на Общото събрание на OTIF

               Очаква се Общото събрание на своето 15-о заседание да приеме някои правни актове и административни решения, които биха оказали въздействие върху дейността на OTIF.

               Общото събрание:

               –ще обсъди предложението на Генералния секретар за изготвяне на дългосрочна стратегия за OTIF и може да вземе решение за следващите стъпки и дейности;

               –ще разгледа възможността и може да вземе решение за сливане на дейностите на консултативната работна група от правни експерти и комисията ad hoc по сътрудничество в единна комисия ad hoc по правни въпроси и международно сътрудничество;

               –ще разгледа и може да приеме предложение за решение относно мониторинга и оценката на правните инструменти на OTIF;

               –може да вземе решение за формулиране на становище на OTIF във връзка с инициативата на ИКЕ на ООН относно единно законодателство за железниците, по-специално по отношение на двата алтернативни подхода за уеднаквяване на законодателството за железниците на световно равнище;

               –очаква се да приеме предложение за регламент относно избора и условията на работа на Генералния секретар;

               –ще разгледа и може да приеме предложения за изменение на Процедурния правилник на Общото събрание.

               Общото събрание ще вземе решения също и за избор на Генерален секретар на OTIF, за избор на членове на Административния комитет и за бюджетната рамка.

               3.Позиция, която трябва да се заеме от името на Съюза

               Точка 7 от дневния ред — Дългосрочна стратегия за OTIF

               Генералният секретар ще информира Общото събрание относно предложението за изготвяне на дългосрочна стратегия за OTIF като допълнение към двугодишната работна програма.

               На 25 януари 2021 г. Генералният секретар изпрати циркулярно писмо до членовете на OTIF (включително EС), за да се консултира с тях относно „Проект на предложение за дългосрочна стратегия за OTIF“. Първоначалното намерение беше, като се вземат предвид резултатите от консултациите, да се представи по-преработено предложение за приемане по време на 15-ото заседание на Общото събрание през септември 2021 г.

               На 17.3.2021 г. Комисията предостави приноса на ЕС на Секретариата на OTIF. Тя приветства инициативата, но посочи, че проектът на стратегия не е достатъчно разработен и не се счита за достатъчно напреднал за приемане на 15-ото заседание на Общото събрание. Съюзът изтъкна, че са необходими още анализи на контекста и обсъждане на експертно равнище, за да се разработи стабилен, съдържателен и дългосрочен стратегически документ за OTIF. Отправната точка следва да бъде анализът на съществуващото положение в международния железопътен транспорт, включително картографирането на настоящите и нововъзникващите предизвикателства, както и разглеждането на съответните правни, икономически, екологични и технологични доказателства.

               В заседателния документ, изготвен от Генералния секретар за 15-ото заседание на Общото събрание, се обобщава приносът на консултациите. В него се посочва, наред с другото, че на този етап би било твърде рано да се вземе окончателно решение по проекта на дългосрочна стратегия, и се предлага да се продължи и засили обсъждането в рамките на и извън OTIF. След това ще бъде представен нов преработен проект на предложение за дългосрочна стратегия за приемане на следващото Общо събрание, предвидено да се проведе през есента на 2024 г.

               Предложението за решение на 15-ото заседание на Общото събрание е в съответствие с общите коментари, представени от Съюза по време на процеса на консултации, и поради това следва да бъде подкрепено.

               Позицията на Съюза по време на по-нататъшните дискусии в рамките на OTIF по този въпрос следва да бъде такава, че да се гарантира следното:

               –дългосрочната стратегия за OTIF да бъде в съответствие със стратегията на ЕС за свързване на Европа и Азия, както и със съответните цели на политиката на ЕС в областта на железопътния транспорт, включително по отношение на текущото и бъдещото развитие в железопътния сектор под въздействието на икономическите и обществените промени (например екологичен и цифров преход, глобализация)
                  1
               ;

               –определянето на дългосрочни стратегически цели за OTIF да обхваща по подходящ начин целите на организацията, посочени в член 2 от COTIF, и да не води до добавяне на нови цели на OTIF и/или до тълкуване на съществуващите цели, което предполага разширяване на компетентността на OTIF;

               –като част от предложението за преработен проект на предложение да се оцени и документира потенциалното въздействие на дългосрочната стратегия върху организацията и ресурсите на OTIF;

               –след като бъде приета от Общото събрание, стратегията да се прилага предимно чрез използване на съществуващите инструменти и процедури, установени в COTIF (работна програма, бюджет, доклади за управлението, дейност на органите и т.н.).

               Точка 8, буква a) от дневния ред — Доклад за дейността на  комисията ad hoc по сътрудничество и на работната група от правни експерти

               Общото събрание ще бъде информирано за дейността на комисията ad hoc по сътрудничество и на работната група от правни експерти през периода 2019—2021 г. (SG-21018-AG 15/8.1). То ще разгледа предложението на Генералния секретар за сливане на дейността на тези два органа в единна комисия ad hoc по правни въпроси и международно сътрудничество.

               Институционалната рамка на OTIF е определена в раздел III от COTIF (Структура и функциониране). В член 13 от COTIF се определят органите на OTIF, включително Общо събрание, Административен комитет, Ревизионна комисия, Комисия от експерти по превоза на опасни товари (Комисия от експерти по RID), Комисия по улесняване на железопътното движение, Комисия от технически експерти и Генерален секретар. В параграф 2 от същия член се предвижда също така, че Общото събрание може да вземе решение за временно създаване на други комисии за
                  изпълнението на специфични задачи. Следователно предложението на Генералния секретар за временно създаване на комисия ad hoc по правни въпроси и международно сътрудничество няма да промени институционалната рамка на OTIF.

               В доклада, представен от Генералния секретар, се посочва, че комисията ad hoc по сътрудничество и работната група от правни експерти са изпълнили ефективно своите мандати и са доказали своето значение в контекста на разработването на правото на OTIF и укрепването на международното сътрудничество. На своите четвърти заседания през април 2021 г. двата органа постигнаха съгласие по съвместно предложение за реорганизация на работата им в бъдеще и следователно за намаляване на административната тежест чрез създаването на една-единствена  комисия ad hoc.

               Предложението за реорганизация е уместно и целесъобразно. По време на четирите заседания, проведени от комисията ad hoc по сътрудничество и от работната група от правни експерти, беше отбелязано, че членовете, присъстващи и на двете срещи, обикновено са едни и същи представители на OTIF. Освен това, що се отнася до дейността на OTIF, повечето от въпросите, изискващи сътрудничество на международно равнище, имат силно правно измерение. Създаването на нова комисия ad hoc по правни въпроси и международно сътрудничество би намалило ефективно административната тежест за Секретариата на OTIF, а също така би укрепило способността на OTIF да подобри прилагането на COTIF и да допринесе за справянето с възникващите предизвикателства, свързани с международния железопътен транспорт на световно равнище (вж. например точка 8, буква г) от дневния ред).

               Поради това предложението следва да бъде подкрепено, като се вземе предвид следната забележка.

               Предложеният мандат на новата комисия ad hoc обхваща по подходящ начин мандатите на комисията ad hoc по сътрудничество и на работната група от правни експерти
                  2
               , с изключение на един елемент. На 13-ото заседание на Общото събрание бе взето решение, че комисията ad hoc по сътрудничество трябва да координира своята дейност с органите, определени в член 13, параграф 1 от COTIF (например Общото събрание, Административния комитет, Ревизионната комисия, Комисията от експерти по превоза на опасни товари, Комисията по улесняване на железопътното движение, Комисията от технически експерти и Генералния секретар). Този елемент липсва в текста на предложението за решение. Генералният секретар предлага да се възложи мандат на Комисията от експерти по превоза на опасни товари и на Комисията от технически експерти, изключително в рамките на съответната им компетентност, да вземат решения за сътрудничество с други международни организации и асоциации и да информират комисията ad hoc по правни въпроси и международно сътрудничество относно своята дейност в областта на международното сътрудничество, както и да координират при необходимост такива дейности с нея. Съюзът може да подкрепи този елемент. Важно и необходимо е обаче и самата комисия ad hoc по правни въпроси и международно сътрудничество да координира своята дейност с другите постоянни органи на OTIF.

               Тъй като дадена комисия ad hoc може да бъде създадена само временно, е необходимо да се определи срокът на мандата, който трябва да ѝ бъде възложен от 15-ото заседание на Общото събрание (три или шест години). С цел да се улесни мониторингът на нейната дейност от Общото събрание за предпочитане е новата комисия ad hoc да бъде създадена за първоначален срок от три години, който би могъл да бъде подновен, ако е целесъобразно.

               Съюзът следва да подкрепи приемането на предложението за решение, при условие че мандатът на комисията ad hoc по правни въпроси и международно сътрудничество се определи за първоначален срок от не повече от три години и се включи изискването за координиране на дейността ѝ с органите, определени в член 13, параграф 1 от COTIF.

               Точка 8, буква б) от дневния ред — Мониторинг и оценка на правните инструменти

               Консултативната работна група от правни експерти изготви предложение за решение относно мониторинга и оценката на правните инструменти и придружаващите го обяснителни бележки. С предложеното решение се определят правните разпоредби за организацията и прилагането на политиката за мониторинг и оценка на правните инструменти на OTIF (обхват, планиране и определяне на приоритети, сътрудничество, събиране на данни, оценка и последващи действия) в съответствие с целите на работната програма на OTIF за периода 2020—2021 г.
                  3
               . В съответствие с работния си план работната група от правни експерти разгледа различни въпроси, свързани със създаването на политика за мониторинг и оценка на правната рамка на COTIF. Тя разработи проект на правни разпоредби въз основа на предложение, изготвено от Секретариата, и го обсъди член по член. На 4-ото си заседание тя финализира проекта на решение и придружаващите го обяснителни бележки, за да бъде представен за приемане на 15-ото заседание на Общото събрание.

               С предложеното решение се оформя официално и се привежда в действие задачата на OTIF, определена в член 2, параграф 1, буква д) от COTIF, да следи за прилагането на всички правила и препоръки (правни инструменти), установени в рамките на организацията. За тази цел в проекта на решение се определят специфични изисквания по отношение на Генералния секретар на OTIF и на членовете на OTIF, по-специално: Генералният секретар системно извършва мониторинг и оценка на прилагането на Конвенцията (член 2, параграф 1 от проекта на решение); органите на OTIF имат право да започнат мониторинг и оценка на прилагането на даден правен инструмент съобразно своята компетентност или посочените в инструмента специфични разпоредби. Генералният секретар може да започне мониторинг и оценка на всеки правен инструмент (член 1, параграф 2 от проекта на решение); членовете на OTIF си сътрудничат с Генералния секретар и предоставят цялата необходима информация с цел извършване на мониторинг и оценка на правните инструменти (член 4, параграф 1 от проекта на решение).

               Съюзът следва да подкрепи приемането от Общото събрание на решението относно мониторинга и оценката на правните инструменти и да одобри обяснителните бележки.

               Точка 8, буква в) от дневния ред — Изменение на Процедурния правилник на Общото събрание относно участието и представителството (пълномощия)

               Работната група от правни експерти изготви предложения за изменение на разпоредбите от Процедурния правилник на Общото събрание (членове 4—7) относно пълномощията с оглед тяхното подобряване и изясняване, които да бъдат разгледани и приети от Общото събрание.

               Предложените изменения са със строго административен характер и имат за цел да подобрят процедурата относно пълномощията и пълномощните за представителство и право на глас на членовете на OTIF, участващи в Общото събрание.

               Съюзът следва да подкрепи приемането от Общото събрание на измененията на членове 4—7 от неговия Процедурен правилник и да одобри съответните обяснителни бележки.

               Точка 8, буква г) от дневния ред — Инициатива на ИКЕ на ООН относно единно законодателство за железниците

               Предметът на обсъждането се отнася до хармонизирането и уеднаквяването на законодателството в областта на железопътния транспорт при международно движение в Евразия, което понастоящем се управлява от два различни правни режима:

               –COTIF, управлявана от Междуправителствената организация за международни железопътни превози (OTIF), в която участват 51 държави, включително 25 държави членки на ЕС, а от 2011 г. — и Европейският съюз;

               –Съглашението за международно железопътно сточно съобщение (SMGS), управлявано от Организацията за сътрудничество на железниците (ОСЖД), в която участват 29 държави, включително 9 държави членки на ЕС от Източна Европа.

               Правилата на OTIF обхващат всички видове договори, отнасящи се до международното железопътно движение, включително превоз на товари, превоз на пътници, превоз на опасни товари, използване на инфраструктура, използване на подвижен състав. Правилата на OTIF включват също изисквания за безопасност и оперативна съвместимост. Руската федерация, Китай и повечето от държавите от Централна Азия са членове на ОСЖД, създадена през 1956 г., и по отношение на всички договори за международен железопътен превоз на товари през една от тези държави трябва да се прилагат правилата на ОСЖД. В резултат на това изпращачите и железопътните предприятия, които извършват услуги за железопътен товарен превоз между Европа и Китай, трябва да сключат два отделни договора съгласно два различни правни режима и режима на отговорност. Това се счита за пречка пред увеличаващото се железопътно движение между Европа и Азия, както и за конкурентоспособността на железопътния транспорт за този вид услуга. Инициативата на ИКЕ на ООН относно единно законодателство за железниците има за цел решаването на тези въпроси. Тя стартира през 2011 г. под формата на експертна група по единно законодателство за железниците, упълномощена да разработи подход за уеднаквяване на законодателството в областта на железопътния транспорт с оглед подобряване на конкурентоспособността на железопътните услуги за превоз на товари между Европа и Азия. Групата събра експерти от: Руската федерация, Швейцария, Турция, няколко държави — членки на ЕС, Европейската комисия (наблюдател), както и от съответните международни железопътни организации, асоциации и железопътни предприятия (например OTIF, ОСЖД, Международния комитет за железопътен транспорт (CIT), Руските железници, Deutsche Bahn, PKP Cargo).

               По време на последния си мандат (2018—2021 г.) експертната група трябваше да разработи правно обвързващ инструмент, като вземе предвид проекта на правни разпоредби за единно законодателство за железниците по отношение на договора за международен железопътен превоз на товари, разработен по време на предишните мандати. Групата обаче не успя да постигне консенсус поради трайното разделение между два различни и противоположни подхода:

               Експертите от ЕС се застъпват за прагматичен и поетапен подход, като се започне като първа стъпка с приемане на „Конвенция за договора за международен железопътен превоз на стоки“ (подобна на Конвенцията за договора за международни автомобилни превози на товари (CMR)), която би могла да съществува съвместно със съответните правила на OTIF и на ОСЖД; с цел да се подкрепи този подход през април 2019 г. Комисията представи аналитичен документ
                  4
               , който беше приветстван и подкрепен от мнозинството експерти. От друга страна, Руската федерация насърчава приемането на „глобална рамкова конвенция“, която да обхване целия спектър на законодателството в областта на железопътния транспорт, т.e. целия настоящ обхват на правилата на OTIF, както и някои области на достиженията на правото на ЕС в областта на железопътния транспорт; при този подход се предвижда разпускането както на OTIF, така и на ОСЖД в полза на нова специализирана агенция на ООН, която все още предстои да бъде определена/организирана.

               В доклада, който ще бъде представен през ноември 2021 г. на основната организация — Работната група по въпросите на железопътния транспорт (SC.2), експертната група счита, че мандатът ѝ е приключил, след като проведе две допълнителни заседания през септември 2020 г. и през януари 2021 г.

               Експертната група е постигнала съгласие да представи конкретен заключителен документ, озаглавен „Конвенция за договора за международен железопътен превоз на стоки като първа конвенция от система на Конвенция за единно законодателство за железниците“
                  5
               . Макар този документ да съдържа разпоредби от преамбюла през материалноправните разпоредби до заключителните разпоредби, които заедно представляват проект на „Конвенция за договора за международен железопътен превоз на стоки (URLCoC)“, експертната група не е могла да постигне пълно съгласие по тези разпоредби и по този начин да ги финализира поради факта, че експертната група не е успяла да преодолее разликата в подходите към единното законодателство за железниците, както е описано по-долу:

               5. (…)

               Подход A — създаване на единни правила за железопътния транспорт по евро-азиатските коридори в районите, в които те са спешно необходими за промишлеността — т.e. договора за превоз — като същевременно останат незасегнати двете съществуващи железопътни организации и правните норми (по-специално товарителница CIM и SMGS), приложими по отношение на транспорта на товари на съответните им територии (законодателство в областта на взаимодействието); в ECE/TRANS/SC.2/GEURL/2021/3 се съдържа правен режим на договора за международен железопътен превоз на товари, който се счита, че служи за целите на законодателството в областта на взаимодействието. Той бързо би могъл да бъде формално приет като конвенция и впоследствие да улесни превоза на стоки по евро-азиатските коридори, като отговори на нуждите както на железопътните превозвачи, така и на съответната промишленост; както и

               Подход Б — създаване на един-единствен набор от единни правни норми за трансграничен железопътен транспорт в евро-азиатския район, който да замени съществуващите системи на товарителница CIM и SMGS и който да влезе в сила след като всички приложения (например инфраструктура, подвижен състав, право в областта на вагоните, транспорт на опасни товари и т.н.) бъдат договорени и приети. В сектора на промишлеността няма спешно търсене по отношение на третия правен режим, тъй като товарителницата CIM/SMGS осигурява безпроблемни железопътни доставки. ECE/TRANS/SC.2/GEURL/2021/3 не съответства на този подход. (…).

               6. Ако се следва подход A, Конвенцията за договора за международен железопътен превоз на стоки (URLCoC) би била изготвена въз основа на ECE/TRANS/SC.2/GEURL/2021/3, за да послужи като международно законодателство в областта на взаимодействието с цел незабавно прилагане от договарящите страни въз основа на право на избор по отношение на железопътния превоз на стоки по евро-азиатските коридори, като същевременно останат незасегнати COTIF/CIM и Съглашението за международно железопътно сточно съобщение (SMGS).

               7. Ако се следва подход Б, би могло да се разработи единно законодателство за железниците като един-единствен набор от правни норми за трансграничен железопътен транспорт в евро-азиатския район, които след приемането им да заменят товарителницата CIM и SMGS. Това обаче би било извън рамките на мандата на експертната група, според който, освен финализирането на конвенция за договора за превоз, от групата се изисква единствено да набележи други въпроси, които са от значение за международния поток от железопътни товарни превози.

               8. С оглед на горепосоченото експертната група приканва Работната група по въпросите на железопътния транспорт (SC.2) да направи преглед на двата подхода.

               Предвид потенциалното въздействие върху OTIF, на 13-ото си заседание Общото събрание на OTIF възложи на работната група от правни експерти да разгледа инициативата на ИКЕ на ООН относно единно законодателство за железниците. На своето 4-о заседание работната група от правни експерти се запозна с актуализираната версия на доклада относно уеднаквяването на законодателството за железниците, изготвена от Секретариата на OTIF
                  6
               . Тя обсъди двата подхода, описани по-горе, и стигна до следните заключения:

               Законодателство в областта на взаимодействието между COTIF/CIM и SMGS не би било в противоречие, нито ще се припокрива с COTIF, при условие че целта му е да не се допусне конфликт с единните правила за CIM и SMGS, както и да се запълни празнината в международните правила за международен превоз, когато по отношение на цялото пътуване (движение между Европа и Азия) не могат да бъдат приложени нито единните правила за CIM, нито SMGS;

               Един-единствен набор от единни правни норми за трансграничен железопътен транспорт в евро-азиатския район, който да замени съществуващите правни системи на OTIF и ОСЖД, ще бъде в противоречие и ще се припокрива с COTIF. Такъв единен режим може да бъде разработен само с ясен политически ангажимент и участие на ОСЖД и OTIF, както и на техните членове. Този подход също така би довел до денонсиране на двата изпитани и заслужили доверие правни режима, COTIF/CIM и SMGS, както и до разпускане на OTIF и ОСЖД.

               Въз основа на това Генералният секретар на OTIF предлага Общото събрание:

               (1)да се запознае с доклада на Генералния секретар и със заключенията на работната група от правни експерти относно възможните подходи за уеднаквяване на законодателството за железниците;

               (2)да подкрепи създаването и приемането на законодателство в областта на взаимодействието между COTIF/CIM и SMGS с цел улесняване на международния железопътен товарен превоз между Европа и Азия, при условие че това законодателство в областта на взаимодействието не противоречи на единните правила за товарителница CIM и SMGS;

               (3)да възложи на Генералния секретар да продължи да участва в работата на ИКЕ на ООН относно проекта за уеднаквяване на законодателството за железниците, а на комисията ad hoc по правни въпроси и международно сътрудничество — да наблюдава проекта на ИКЕ на ООН относно уеднаквяването на законодателството за железниците;

               (4)да потвърди отново решението, взето на неговото 13-о  заседание, с което Общото събрание признава, че трябва да се вземе предварително решение по отношение на участието в подготовката на всеки нов текст относно международното законодателство за железниците, чийто обхват на действие и цели могат да противоречат или частично да съвпадат с обхвата на действие на COTIF и с целите на OTIF.

               С оглед на 74-ото заседание през ноември 2021 г. на Работната група на ИКЕ на ООН по въпросите на железопътния транспорт е важно OTIF да определи ясна позиция по отношение на инициативата относно единно законодателство за железниците.

               Елементите на предложеното решение сближават позициите и подкрепят подхода, за който се застъпват експертите на държавите — членки на ЕС, в експертната група на ИКЕ на ООН по единно законодателство за железниците. Следователно Съюзът следва да подкрепи всичките четири изброени по-горе елемента на предложеното решение.

               Точка 9 от дневния ред — Правила относно избора и условията на работа на Генералния секретар

               На 13-ото си заседание Общото събрание възложи на Административния комитет да проучи структурно решение за назначаването на временно изпълняващ длъжността Генерален секретар и да подготви подробни правила, приложими за избора на Генерален секретар.

               На 130-ото си заседание, състояло се през февруари 2019 г., Административният комитет поиска от работната група от правни експерти да разгледа въпроса за назначаването на временно изпълняващ длъжността Генерален секретар и избора на Генерален секретар и да представи предложения за регулиране на тези два въпроса. Въз основа на най-добрите международни практики и натрупания опит в рамките на OTIF Секретариатът предложи приемането на правно обвързващ инструмент. Общото събрание следва да вземе решение и да приеме тези правила. Работната група от правни експерти изготви предложение за регламент относно избора и условията на работа на Генералния секретар с придружаващите го обяснителни бележки, както и предложение за изменение на Процедурния правилник на Общото събрание (относно избора на Генерален секретар) с обяснителните бележки.

               Основният документ, който подлежи на разглеждане по тази точка от дневния ред, е „Предложение за регламент относно избора и условията на работа на Генералния секретар“ (приложение 1 към документ SG-21022-AG 15/9). С него се предоставя всеобхватна нормативна уредба, която обхваща всички основни аспекти на предмета на обсъждането (принципи за провеждане на избора, квалификационни критерии, покана за представяне на кандидатури, кандидатури, автобиография, свидетелство за добро здраве, подаване и разглеждане на кандидатури, прозрачност, гласуване, условия на работа, свободно място за длъжността). В него също така се предвижда „форум на кандидатите“, което означава неофициална среща за представяне на кандидатите. Административният комитет трябва да свика форума на кандидатите най-малко четири седмици преди заседанието на Общото събрание, на която трябва да се проведе изборът. Обосновката на предложението може да бъде намерена в обяснителните бележки: 1. Като общо правило предпочитанията на държавите членки по отношение на кандидатите се решават преди Общото събрание, така че на кандидатите и на членовете трябва да се даде възможност да се срещнат преди Общото събрание. (…) 3. Форумът на кандидатите предоставя възможност на всички кандидати да представят на равни начала себе си и своята визия на членовете на OTIF най-малко няколко седмици преди Общото събрание. Това не само би предоставило по-голяма видимост на всички кандидати, но и ще даде време на членовете за размисъл и консултации преди избора. 4. Форумът следва да се състои от презентациите на всеки от кандидатите, последвани от възможност за въпроси и отговори. (…) 7. С оглед на чувствителния характер на процеса и с цел зачитане на достойнството на кандидатите, както и гарантиране на по-откровено взаимодействие между кандидатите и членовете, участието се ограничава до членовете.

               Като цяло предложеният регламент би подобрил ефективността и прозрачността на процеса на избор на Генерален секретар на OTIF.

               Въпреки това по време на разискванията на работната група от правни експерти се проведе интензивно обсъждане на разпоредбата относно езиковите изисквания като част от квалификационните критерии по отношение на кандидатите за длъжността Генерален секретар на OTIF (член 5, буква в) от предложението за регламент), която гласи:

               „Познания на английски език и на най-малко на един от другите работни езици на OTIF (френски или немски език). Изисква се свободно ниво на владеене на единия език и самостоятелно ниво на владеене на другия език в съответствие с общата скала на Общата европейска референтна рамка (базови критерии) за езиците (ОЕРР).

               За разлика от квалификационните критерии, прилагани преди това по отношение на кандидатите за длъжността Генерален секретар на OTIF (познаване на трите работни езика на OTIF със способност лесно и свободно да изготвя документи на един от работните езици), предложеният регламент изрично поставя акцента върху познаването на английски език. Освен това ще са необходими познания само на два от трите работни езика на OTIF. В обяснителните бележки се посочва: Познанията обаче на други езици и преди всичко на третия работен език на OTIF са предимство. Освен това се отбелязва, че английският език се използва предимно по време на външни срещи (за разлика от вътрешните заседания на OTIF) и за външна комуникация.“

               Въпреки горепосоченото обяснение въпросната разпоредба не отговаря на член 1, параграф 6 от COTIF, в който се предвижда, че: Работните езици на Организацията са английски, френски и немски. Общото събрание може да въведе други работни езици. Също така, както се вижда от високото качество и различната националност на петимата кандидати на предишните избори през 2019 г. (френска, германска, италианска, нидерландска, австрийска), няма признаци, че прилаганите досега езикови критерии — познания на трите работни езика на OTIF със способност лесно и свободно да изготвя документи на един от работните езици — представляват пречка за длъжността Генерален секретар на OTIF да кандидатстват висококвалифицирани специалисти.

               Комисията счита, че Съюзът следва да подкрепи приемането на „Регламента относно избора и условията на работа на Генералния секретар“, но изисква член 5 (Квалификационни критерии) да бъде изменен, за да се избегне всякаква дискриминация между трите работни езика на OTIF. Съюзът следва също така да подкрепи одобряването на изменените на заседание обяснителни бележки относно предложеното изменение на член 5 от регламента.  Съюзът следва също да подкрепи и приемането на измененията на членове 10 и 22 от Процедурния правилник на Общото събрание, които се отнасят до избора и условията на работа на Генералния секретар, както и одобряването на обяснителните бележки.

               Точка 10 от дневния ред — Изменение на Процедурния правилник на Общото събрание

               Както бе посочено по-горе в точка 8, буква в) и точка 9 от дневния ред, Общото събрание ще вземе решение по предложенията за изменение на Процедурния му правилник. В съответствие с член 27 от Процедурния правилник на Общото събрание следва да бъде представена консолидирана версия на всички изменения на Процедурния правилник за разглеждане и приемане от Общото събрание Консолидирано предложение за изменение на Процедурния правилник на Общото събрание е представено в приложение 1 към заседателен документ SG-21024-AG 15/10. В него са включени и редакционни поправки в текста на немски език на някои документи (приложение 4 към SG-21022-AG 15/9) и се предлага член 28 „Влизане в сила“ от Процедурния правилник да бъде изменен, така че да влезе в сила на първия ден след 15-ото заседание на Общото събрание.

               В съответствие с позициите, посочени в точка 8, буква в) и точка 9 от дневния ред, Съюзът следва да подкрепи приемането на измененията на членове 4—7, 10, 22 и 28 от Процедурния правилник на Общото събрание, както и одобряването на съответните обяснителни бележки.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.

               Понятието актове с правно действие включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са годни да окажат съществено въздействие върху съдържанието на приеманата от законодателя на Съюза нормативна уредба
                  7
               .

               4.1.2.Приложение в конкретния случай

               Общото събрание на OTIF е орган, създаден със споразумение, а именно — Конвенцията за международни железопътни превози (COTIF). Актовете, които Общото събрание на OTIF има за задача да приеме, представляват актове с правно действие, както е обяснено в предходния раздел.

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               Основната цел и съдържание на предвидения акт са свързани с железопътния транспорт.

               Поради това материалноправното основание за предложеното решение е член 91 от ДФЕС.

               4.3.Заключение

               Правното основание за предложеното решение следва да бъде член 91 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като актът на 15-ото заседание на Общото събрание на OTIF няма да измени COTIF или притурките към нея, не е необходимо след приемането му той да бъде публикуван в Официален вестник на Европейския съюз.

               2021/0271 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Съюза на 15-ото заседание на Общото събрание на Междуправителствената организация за международни железопътни превози (OTIF)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Съюзът се присъедини към Конвенцията за международни железопътни превози от 9 май 1980 г., изменена с Протокола от Вилнюс от 3 юни 1999 г. („COTIF“), по силата на Решение 2013/103/ЕС на Съвета
                  8
               .

               (2)Общото събрание на OTIF бе създадено в съответствие с член 13, параграф 1, буква а) от Конвенцията COTIF („Общото събрание“).

               (3)Съюзът участва в Общото събрание в съответствие с разпоредбите на COTIF, на Процедурния правилник на Общото събрание и на Споразумението за присъединяване на Съюза към COTIF.

               (4)На своето 15-о заседание, планирано да се проведе на 28 и 29 септември 2021 г., се очаква Общото събрание да вземе решения относно: изготвянето на дългосрочна стратегия за OTIF; предложение за регламент относно избора и условията на работа на Генералния секретар; предложение за сливане на дейностите на работна група от правни експерти и на комисията ad hoc по сътрудничество в единна комисия ad hoc по правни въпроси и международно сътрудничество; предложение за решение относно мониторинга и оценката на правните инструменти на OTIF; предложения за изменение на Процедурния правилник на Общото събрание.

               (5)По време на това заседание се очаква също Общото събрание да определи позицията на OTIF във връзка с инициативата на ИКЕ на ООН относно единно законодателство за железниците, по-специално по отношение на двата алтернативни подхода за уеднаквяване на законодателството за железниците на световно равнище.

               (6)Целесъобразно е да се установи позицията, която трябва да се заеме от името на Съюза в рамките на 15-ото заседание на Общото събрание на OTIF, тъй като Съюзът е член на OTIF и решенията, които трябва да се вземат от Общото събрание, ще окажат въздействие върху функционирането и върху стратегията за развитие на организацията.

               (7)На 15-ото заседание на Общото събрание ще се обмисли приемането на правно обвързващ инструмент, който да регламентира избора и условията на работа на Генералния секретар, който е един от органите на OTIF, посочени в член 13 от COTIF. Новият регламент би осигурил всеобхватна рамка, която обхваща всички основни аспекти на предмета на обсъждането (принципи за провеждане на избора, квалификационни критерии, покана за представяне на кандидатури, подаване и разглеждане на кандидатури, прозрачност, гласуване, условия на работа и т.н.).

               (8)Що се отнася до стратегическото развитие на OTIF, Генералният секретар предлага да се продължи и засили обсъждането на проект на предложение за дългосрочна стратегия за OTIF след консултациите, организирани в началото на 2021 г. След това ще бъде представен преработен проект на предложение за разглеждане и приемане от Общото събрание на следващото му редовно заседание. Очаква се Общото събрание да възложи на Генералния секретар да предприеме необходимите действия за тази цел.

               (9)Общото събрание ще разгледа възможността за сливане на дейностите на комисията ad hoc по сътрудничество и на работната група от правни експерти в единна комисия ad hoc по правни въпроси и международно сътрудничество. Отбелязва се, че институционалната рамка на OTIF се определя в раздел III от COTIF. В член 13 от COTIF се определят органите на OTIF. Съгласно параграф 2 от същия член Общото събрание може да вземе решение за временно създаване на други комисии за изпълнението на специфични задачи. Следователно предложението на Генералния секретар за временно създаване на комисия ad hoc по правни въпроси и международно сътрудничество трябва да се разгледа в съществуващата институционална рамка на OTIF.

               (10)С цел по-добър мониторинг и подобряване на прилагането на COTIF се очаква Общото събрание да приеме вътрешно решение относно мониторинга и оценката на правната рамка на COTIF. С предложеното решение се привежда в действие задачата на OTIF, определена в член 2, параграф 1, буква д) от COTIF, да следи за прилагането на всички правила и препоръки (правни инструменти), установени в рамките на организацията. За тази цел в проекта на решение се определят специфични изисквания по отношение на Генералния секретар на OTIF и на членовете на OTIF, по-специално: Генералният секретар системно извършва мониторинг и оценка на прилагането на Конвенцията; органите на OTIF имат право да започнат мониторинг и оценка на прилагането на даден правен инструмент съобразно своята компетентност или посочените в инструмента специфични разпоредби; Генералният секретар може да започне мониторинг и оценка на всеки правен инструмент; членовете на OTIF си сътрудничат с Генералния секретар и предоставят цялата необходима информация с цел извършване на мониторинг и оценка на правните инструменти.

               (11)Общото събрание също така ще разгледа и приеме позиция по отношение на последните промени в инициативата на Икономическата комисия за Европа на Организацията на обединените нации (ИКЕ на ООН) относно единно законодателство за железниците. По-специално Общото събрание може да изрази подкрепата си за създаване и приемане на законодателство в областта на взаимодействието с цел улесняване на международния железопътен товарен превоз между Европа и Азия, при условие че това законодателство в областта на взаимодействието не противоречи на правилата на COTIF. Позицията ще бъде представена на 74-ото заседание през ноември 2021 г. на Работната група по въпросите на железопътния транспорт на ИКЕ на ООН, която е постоянният орган, компетентен да вземе решение за следващите стъпки в рамките на инициативата относно единно законодателство за железниците.

               (12)На заседанието си Общото събрание ще вземе решение и за някои промени в своя процедурен правилник.  Ще бъде приета консолидирана версия на процедурния правилник и тя следва да влезе в сила на първия ден след 15-ото заседание на Общото събрание.

               (13)Предложените решения са в съответствие с правото и стратегическите цели на Съюза и следва да бъдат подкрепени от него.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на 15-ото заседание на Общото събрание на Междуправителствената организация за международни железопътни превози (OTIF), е определена в приложението.

               Представителите на Съюза на Общото събрание могат без допълнително решение на Съвета да приемат малки промени в позициите, изразени в приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        По-специално както е определено в съобщението на Комисията „Стратегия за устойчива и интелигентна мобилност — подготвяне на европейския транспорт за бъдещето“, COM(2020) 789 final, 9.12.2020 г.

                     (2)

                        Вж. т. 7.5 и 7.17 от заключителния документ на 13-ото заседание на Общото събрание
                  SG-18088-AG13-e-final-document-Add.pdf (otif.org)

                     (3)

                  https://otif.org/fileadmin/new/5-Media/5D-WorkProgramme/2020-2021/WP_EN_20-21.pdf

                     (4)

                        SWD(2019) 152 final, 27.3.2019 г.: Принос към 19-ото заседание на експертната група на ИКЕ на ООН по единно законодателство за железниците, среща, проведена на 2—4 април 2019 г: Налични варианти за преобразуване на единното законодателство за железниците в правно обвързващ инструмент — единното законодателство за железниците като конвенция за договора за превоз

                     (5)

                        ECE/TRANS/SC.2/GEURL/2021/3 — консолидиран текст на проект на „Конвенция за договора за международен железопътен превоз на стоки като първа конвенция от система на Конвенция за единно законодателство за железниците“ (законодателство в областта на взаимодействието).

                     (6)

                        ЗАКОН-21058-GTEJ 4 „Инициатива на ИКЕ на ООН за единно законодателство за железниците – Доклад относно обединяването на законодателството за железниците“, приложение към SG-21021-AG 15/8.4

                     (7)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (8)

                        Решение 2013/103/ЕС на Съвета от 16 юни 2011 г. за подписване и сключване на Споразумение между Европейския съюз и Междуправителствената организация за международни железопътни превози за присъединяване на Европейския съюз към Конвенцията за международни железопътни превози (COTIF) от 9 май 1980 г., изменена с Протокола от Вилнюс от 3 юни 1999 г. (OВ L 51, 23.2.2013 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 17.8.2021
            COM(2021) 478 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Съюза на 15-ото заседание на Общото събрание на Междуправителствената организация за международни железопътни превози (OTIF)

               ПРИЛОЖЕНИЕ

               1.Въведение

               15-ото заседание на Общото събрание на Междуправителствената организация за международни железопътни превози (OTIF) ще се проведе на 28 и 29 септември 2021 г. Документите за заседанието са на разположение на уебсайта на OTIF на следния адрес:

                  http://extranet.otif.org/fr/?page_id=140

               2.Позиция на Съюза по някои точки от дневния ред

               Точка 1 от дневния ред — Избор на председател и на заместник-председател

                        Документ(и):

                        няма

                        Компетентност:

                        Съюз (споделена)

                        Упражняване на правата на глас:

                        държавите членки

                        Позиция:

                        няма

               Точка 2 от дневния ред — Приемане на дневния ред

                        Документ(и):

                        SG-21009-AG 15/2

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        в подкрепа на приемането на проекта на дневен ред

               Точка 3 от дневния ред — Създаване на Комитета за проверка на пълномощията

                        Документ(и):

                        няма

                        Компетентност:

                        Съюз (споделена)

                        Упражняване на правата на глас:

                        държавите членки

                        Позиция:

                        няма

               Точка 4 от дневния ред — Организация на работата и учредяване на всякакви комисии, считани за необходими

                        Документ(и):

                        няма

                        Компетентност:

                        Съюз (споделена)

                        Упражняване на правата на глас:

                        държавите членки

                        Позиция:

                        няма

               Точка 5 от дневния ред — Състояние на Конвенцията и членство в OTIF

                        Документ(и):

                        SG-21010-AG15/5

                        Компетентност:

                        Съюз (споделена)

                        Упражняване на правата на глас:

                        не е приложимо

                        Позиция:

                        няма

               Точка 6 от дневния ред — Избор на Генерален секретар за периода от 1 януари 2022 г. до 31 декември 2024 г.

                        Документ(и):

                        с ограничено разпространение

                        Компетентност:

                        Съюз (споделена)

                        Упражняване на правата на глас:

                        държавите членки

                        Позиция:

                        няма

               Точка 7 от дневния ред — Дългосрочна стратегия за OTIF

                        Документ(и):

                        SG-21017-AG 15/7

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        Да се подкрепи инициативата на Генералния секретар за разработване на дългосрочна стратегия за OTIF.

                        Да се вземе под внимание докладът на Генералния секретар и да се прецени дали коментарите, предоставени от ЕС по време на процеса на консултации, са взети ефективно предвид.

                        Да се подкрепи предложението за решение на Общото събрание:

                        -да се възложи на Генералния секретар да изготви преработен проект на предложение за дългосрочна стратегия, който следва да се основава на проекта, изпратен с циркулярно писмо SG-21001 (вж. приложение 1), и актуализира в съответствие с реакцията на Генералния секретар на обратната информация, получена по време на консултациите (част Г от документ SG-21017-AG 15/7), и с резултатите от дискусиите на 15-ото заседание на Общото събрание; както и

                        -да се възложи на Генералния секретар — съгласувано с органите на OTIF — да изготви дългосрочна стратегия за OTIF и да я представи за приемане на следващото редовно заседание на Общото събрание, което е планирано за есента на 2024 г.

                        По време на по-нататъшните дискусии в рамките на OTIF по този въпрос Съюзът трябва да се стреми да гарантира, че дългосрочната стратегия за OTIF е в съответствие със стратегията на ЕС за свързване на Европа и Азия и съответните цели на политиката на ЕС в областта на железопътния транспорт, че определянето на дългосрочни стратегически цели на OTIF обхваща по подходящ начин целите на организацията и не води до добавяне на нови цели на OTIF и/или до тълкуване на съществуващите цели, предполагащо разширяване на компетентността на OTIF, че потенциалното въздействие на дългосрочната стратегия върху организацията и ресурсите на OTIF се оценява и документира като част от предложението за преработен проект на предложение, че след като бъде приета, стратегията се прилага предимно с използването на съществуващите инструменти и процедури, установени в COTIF (работна програма, бюджет, доклади за управлението, дейност на органите и т.н.).

                        Коментари:

                        Приносът на ЕС към консултациите, организирани относно проекта на предложение за дългосрочна стратегия за OTIF, бе представен на Секретариата на OTIF на 17.3.2021 г. и е възпроизведен в приложението към SG-21017-AG 15/7. ЕС приветства инициативата, но смята, че проектът на стратегия не е достатъчно добре разработен. Необходими са още анализи на контекста и обсъждане на експертно равнище. Отправната точка следва да бъде анализът на съществуващото положение в международния железопътен транспорт, включително картографирането на настоящите и нововъзникващите предизвикателства, както и разглеждането на съответните правни, икономически, екологични и технологични доказателства.

               Точка 8, буква a) от дневния ред — Доклад за дейността на комисията ad hoc по сътрудничество и на работната група от правни експерти

                        Документ(и):

                        SG-21018-AG 15/8.1

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        Да се вземе под внимание докладът за дейността на комисията ad hoc по сътрудничество и на работната група от правни експерти и да се признае значението на продължаването и оптимизирането на работата на тези два органа.

                        Да се подкрепи решението на Общото събрание за сливане на комисията ad hoc по сътрудничество и на работната група от правни експерти в единна комисия ad hoc по правни въпроси и международно сътрудничество.

                        Да се подкрепи предложеният мандат на комисията ad hoc по правни въпроси и международно сътрудничество за първоначален срок от три години, при условие че се включи изискването за координиране на дейността ѝ с органите, определени в член 13, параграф 1 от COTIF. Ако това изискване не бъде прието от Общото събрание, Съюзът следва да направи едностранна декларация, с която да заяви, че разбирането на Европейския съюз е, че тази комисия ad hoc следва да координира дейностите си с органите, определени в член 13, параграф 1 от COTIF.

                        Коментари:

                        В доклада, представен от Генералния секретар, се посочва, че комисията ad hoc по сътрудничество и работната група от правни експерти са изпълнили ефективно своите мандати и са доказали своето значение в контекста на разработването на правото на OTIF и укрепването на международното сътрудничество. На своите 4-и заседания през април 2021 г. двата органа постигнаха съгласие по съвместно предложение за реорганизация на работата си в бъдеще и за намаляване на административната тежест чрез създаването на единна комисия ad hoc.

               Точка 8, буква б) от дневния ред — Мониторинг и оценка на правните инструменти

                        Документ(и):

                        SG-21019-AG 15/8,2

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        Да се подкрепи приемането на проекта на решение относно мониторинга и оценката на правните инструменти.

                        Да се подкрепи одобряването на обяснителните бележки във връзка с проекта на решение относно мониторинга и оценката на правните инструменти.

                        Коментари:

                        С предложения проект на решение се определят правните разпоредби за организацията и прилагането на политиката за мониторинг и оценка на правните инструменти на OTIF (обхват, планиране и определяне на приоритети, сътрудничество, събиране на данни, оценка и последващи действия) в съответствие с целите на работната програма на OTIF.

               Точка 8, буква в) от дневния ред — Изменение на Процедурния правилник на Общото събрание относно участието и представителството (пълномощия)

                        Документ(и):

                        SG-21020-AG 15/8,3

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        Да се подкрепи приемането на измененията на членове 4—7 от Процедурния правилник на Общото събрание.

                        Да се подкрепи одобряването на обяснителните бележки относно членове 4—7 от Процедурния правилник на Общото събрание.

                        Коментари:

                        С оглед на тяхното подобряване и изясняване Работната група от правни експерти изготви предложения за изменение на разпоредбите на Процедурния правилник на Общото събрание относно пълномощията.

               Точка 8, буква г) от дневния ред — Инициатива на ИКЕ на ООН относно единно законодателство за железниците

                        Документ(и):

                        SG-21021-AG 15/8,4

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        Да се вземе под внимание докладът на Генералния секретар и заключенията на работната група от правни експерти относно възможните подходи за уеднаквяване на законодателството за железниците;

                        Да се приеме предложението за решение на Общото събрание:

                        -да се подкрепи създаването и приемането на законодателство в областта на взаимодействието между COTIF/CIM и SMGS с цел улесняване на международния железопътен товарен превоз между Европа и Азия, при условие че това законодателство в областта на взаимодействието не противоречи на единните правила за товарителница CIM и SMGS;

                        -да се възложи на Генералния секретар да продължи да участва в работата на ИКЕ на ООН относно проекта за уеднаквяване на законодателството за железниците, а на комисията ad hoc по правни въпроси и международно сътрудничество — да наблюдава проекта на ИКЕ на ООН относно уеднаквяването на законодателството за железниците;

                        да се потвърди отново решението, взето на неговото 13-о заседание, с което се признава, че трябва да се вземе предварително решение по отношение на участието в подготовката на всеки нов текст относно международното законодателство за железниците, чието приложно поле и цели могат да противоречат на или частично да съвпадат с приложното поле на COTIF и целите на OTIF.

                        Коментари:

                        Предметът на обсъждането се отнася до хармонизирането и уеднаквяването на законодателството в областта на железопътния транспорт при международно движение в Евразия, което понастоящем се управлява от два различни правни режима: 1) COTIF, която се управлява от OTIF, включително притурка B към нея „Единни правила за договора за международен железопътен превоз на стоки (единни правила за CIM)“; 2) Съглашението за международно железопътно сточно съобщение (SMGS), което се управлява от Организацията за сътрудничество на железниците (ОСЖД). Целта на инициативата на ИКЕ на ООН относно единно законодателство за железниците е да се разработи подход за уеднаквяване на законодателството в областта на железопътния транспорт с оглед подобряване на ефикасността и конкурентоспособността на железопътните услуги за превоз на товари между Европа и Азия. Експертите от държавите членки и от Комисията, които участваха в тази дейност в рамките на ИКЕ на ООН, се застъпиха за прагматичен и поетапен подход, като се започне като първа стъпка с приемане на „Конвенция за договора за международен железопътен превоз на стоки“, която би могла да съществува съвместно със съответните правила на OTIF и на ОСЖД. Такова законодателство в областта на взаимодействието между COTIF/CIM и SMGS би запълнило празнината в международните правила за международен превоз, когато по отношение на цялото пътуване (движение между Европа и Азия) не могат да бъдат приложени нито единните правила за CIM, нито SMGS

               Точка 9 от дневния ред — Правила относно избора и условията на работа на Генералния секретар

                        Документ(и):

                        SG-21022-AG 15/9

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        Да се подкрепи приемането на проекта на регламент относно избора и условията на работа на Генералния секретар, но да се изиска член 5 (Квалификационни критерии) да бъде изменен, както следва: познания и на трите работни езика на OTIF със способност лесно и свободно да изготвя документи на един от работните езици.

                        Да се подкрепи одобряването на обяснителните бележки относно изменения на заседание проект на регламент, ако е необходимо, с цел отразяване на горепосоченото предложение за изменение на член 5 от проекта на регламент.

                        Да се подкрепи приемането на измененията на членове 10 и 22 от Процедурния правилник на Общото събрание и да се подкрепи одобряването на обяснителните бележки относно членове 10 и 22 от Процедурния правилник на Общото събрание.

                        Да се подкрепи приемането на измененията на членове 10 и 22 от Процедурния правилник на Общото събрание, както и одобряването на обяснителните бележки относно членове 10 и 22 от Процедурния правилник на Общото събрание, които се отнасят до избора и условията на работа на Генералния секретар.

                        Коментари:

                        За разлика от квалификационните критерии, прилагани преди това по отношение на кандидатите за длъжността Генерален секретар на OTIF (познания и на трите работни езика на OTIF със способност лесно и свободно да изготвя документи на един от работните езици), предложеният регламент поставя изрично акцента върху познанията на английски език. Освен това ще са необходими познания само на два работни езика на OTIF.

               Точка 10 от дневния ред — Изменение на Процедурния правилник на Общото събрание

                        Документ(и):

                        SG-21024-AG 15/10

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        Да се подкрепи приемането на измененията на членове 4—7, 10, 22 и 28 от Процедурния правилник на Общото събрание и да се замени Процедурният правилник с консолидираната версия, посочена в приложение 1 към SG-21024-AG 15/10.

                        Да се подкрепи одобряването на обяснителните бележки относно членове 4—7, 10 и 22 от Процедурния правилник на Общото събрание и да се заменят обяснителните бележки с консолидираната версия, посочена в приложение 2 към SG-21024-AG 15/10.

                        Коментари:

                        Както се посочва в точка 8, буква в) и точка 9 от дневния ред, Общото събрание ще вземе решение по предложенията за изменение на Процедурния правилник на Общото събрание. Консолидирана версия на всички изменения следва да се представи за разглеждане и приемане от Общото събрание.

               Точка 11 от дневния ред — Бюджетна рамка

                        Документ(и):

                        с ограничено разпространение

                        Компетентност:

                        държавите членки

                        Упражняване на правата на глас:

                        държавите членки

                        Позиция:

                        няма

                        Коментари:

                        Съгласно член 4 от Споразумението за присъединяване между ЕС и OTIF Съюзът не прави вноски в бюджета на OTIF и не взема участие в решенията относно този бюджет.

               Точка 12 от дневния ред — Доклад за дейността на Административния комитет през периода между 1 октомври 2018 г. и 30 септември 2021 г.

                        Документ(и):

                        с ограничено разпространение

                        Компетентност:

                        Съюз (споделена)

                        Упражняване на правата на глас:

                        държавите членки

                        Позиция:

                        няма

               Точка 13 от дневния ред — Избор на Административния комитет за периода между 1 октомври 2018 г. и 30 септември 2021 г. (състав и председателство)

                        Документ(и):

                        с ограничено разпространение

                        Компетентност:

                        Съюз (споделена)

                        Упражняване на правата на глас:

                        държавите членки

                        Позиция:

                        няма

               Точка 18 от дневния ред — Приемане на решения, мандати, препоръки и други документи на Общото събрание (окончателен документ)

                        Документ(и):

                        с ограничено разпространение

                        Компетентност:

                        Съюз (споделена и изключителна)

                        Упражняване на правата на глас:

                        Съюз

                        Позиция:

                        Съгласно посоченото в съответните точки от дневния ред.